爲簡公約賦素琴堂
作者：郟僑
朝代：宋

paragraphs: 素琴之堂虛且清，素琴之韻淪杳冥。
神閑意定默自鳴，宮商不動誰與聽。
堂中道人骨不俗，貌龐形端顔瑩玉。
我嘗見之醒心目，寧必絲桐絃斷續。
嗚乎靖節已死不復聞，成虧相半疑昭文。
阮手鍾耳相吐吞，素琴之道詎可論。
道人道人聽我語，紛紛世俗誰師古。
金徽玉軫方步武，虛堂榜名無自苦。